Șefa diplomației de la București, Luminița Odobescu, va participa, în perioada 30 – 31 mai, la reuniunea informală a miniștrilor de externe din statele membre NATO, desfășurată la Praga.
Discuțiile urmăresc armonizarea priorităților aliate în perspectiva Summitului NATO de la Washington. Principalele teme de pe agendă sunt sprijinul aliat pentru Ucraina, implementarea deciziilor adoptate la Vilnius, întărirea sprijinului pentru parteneri, a informat Ministerul de Externe de la București,
Șefa diplomației române va evidenția consecințele războiului declanșat de Rusia în Ucraina asupra securității europene și euro-atlantice și va sublinia imperativul unui răspuns ferm al NATO, cu accent pe consolidarea unitară și coerentă a posturii de descurajare și apărare pe Flancul Estic, cu atât mai importantă în condițiile intensificării provocărilor la adresa statelor aliate.
Luminița Odobescu va sublinia necesitatea continuării „unui sprijin substanțial pentru Ucraina și va pleda pentru un pachet decizional solid în acest sens la viitorul Summit aliat, de natură să demonstreze angajamentul aliat față de Kiev, atât în planul susținerii practice, cât și în plan politic, în ceea ce privește consolidarea parcursului euro-atlantic”.
Totodată, ministrul de Externe al României va puncta necesitatea unui sprijin adecvat al NATO și pentru pentru alți parteneri vulnerabili afectați de războiul în derulare, în special pentru Republica Moldova.